Слу́жба преподобному́ченицам Августе, Анфисе, Макарии, Марии и Агриппине

ВЕ́ЧЕР

На Го́споди, воззва́х: стихи́ры, глас 8.

Подо́бен: О, пресла́внаго чудесе́:

О, пресла́внаго чудесе́!/ Е́вина дщи избежа́ пре́лести зми́евы,/ преподобному́ченицы Августо, Анфисо, Макарие, Марие и Агриппино честныя,/ ихже ле́пота душе́вная/ Це́ркве Ру́сския бысть украше́ние,/ тии бо, страда́ния Христа́ ра́ди нивочто́же вменя́ющи,/ претерпе́ли суди́ще беззако́нное./ Сего́ ра́ди на Стра́шнем Суде́ Христо́вом// ми́лостивии засту́пницы нам бу́дут.

О, блаже́ннаго изволе́ния!/ Сомани́тида дре́вле проро́ка Бо́жия Елиссе́я почти́/ во дни отступле́ния Изра́иля от Бо́га,/ вы же, преподобному́ченицы Августо, Анфисо, Макарие, Марие и Агриппино,/ во дни гоне́ния безбо́жнаго в земли́ на́шей/ Тро́ицу Святу́ю небоя́зненно испове́дали есте/ и кончи́ну му́ченическую прия́ли есте./ Сего́ ра́ди ны́не Престо́лу Бо́жию предстои́те// и мо́литися спасти́ся душа́м на́шим.

О, ве́лия благоче́стия си́ло!/ Па́вел хва́лит благочести́вую жену́, лю́бящую му́жа своего́,/ и наипа́че ублажа́ет де́вство Христа́ ра́ди,/ вы же, преподобному́ченицы Августо, Анфисо, Макарие, Марие и Агриппино,/ Христа́ я́ко Небе́снаго Жениха́ возлюби́вши,/ вся кра́сная ми́ра оста́вили есте/ и смерть му́ченическую прия́ли есте./ Ны́не же с ли́ки му́дрых дев предстои́те одесну́ю Христа́,// моля́щи спасти́ся душа́м на́шим.

Сла́ва, глас 3:

Раче́ние боже́ственное стяжа́вши,/ изгна́ние и лю́тая страда́ния му́жественне претерпе́ли есте,/ преподобному́ченицы Августо, Анфисо, Макарие, Марие и Агриппино достосла́внии,/ сего́ ра́ди от тьмы ве́ка сего́/ к Незаходи́мому Све́ту и жи́зни ве́чней возшли есте,/ иде́же вку́пе с новому́ченики и испове́дники Росси́йскими мо́литеся,/ о е́же сохрани́тися земно́му Оте́честву на́шему в Правосла́вии// и спасти́ся душа́м на́шим.

И ны́не, Богоро́дичен: Ка́ко не диви́мся:

Вход. Проки́мен дне. И чте́ния 3 му́ченическая.

На стихо́вне стихи́ры, глас 4.

Подо́бен: Дал еси́ зна́мение:

Дал еси́ кре́пость и си́лу/ боя́щимся Тебе́, Го́споди,/ преподобному́ченицам Августе, Анфисе, Макарии, Марии и Агриппине,/ победи́ти ви́димых и неви́димых враг,/ я́коже дре́вле святы́м му́ченицам жена́м./ Те́мже ны́не воспева́ют ю́ свяще́нницы/ и велича́ют вси лю́дие земли́ Ру́сския,/ я́ко не пощадили душ своих// вели́кия ра́ди сла́вы Твоея́.

Стих: Ди́вен Бог во святы́х Свои́х,// Бог Изра́илев.

Я́ко виногра́д прекра́сный,/ в земли́ на́шей/ насади́ вы Госпо́дь,/ богоблаже́ннии Августо, Анфисо, Макарие, Марие и Агриппино,/ те́мже вино́ крове́й ваших/ теплото́ю сле́зных ток раствори́вши,/ еди́ну от обою́ ча́шу страда́ния испили есте/ и, я́ко ши́пок благоуха́нен,// злосмра́дие безбо́жия потреби́л есте.

Стих: Приведу́тся Царю́ де́вы// в весе́лии и ра́довании.

А́ще мучи́телие я́ростнии/ ласка́нии и угро́зами/ тща́хуся разори́ти/ тече́ние ваше ко спасе́нию,/ оба́че, преподо́бнеи ру́це к Бо́гу воздева́ющи,/ Амали́ка мы́сленнаго победи́ли есте/ и, целому́дрия свещу́ еле́ем крове́й ваших воспо́лнесте,/ с му́дрыми де́вами в неве́стник Христо́в возшли есте,// страстоте́рпицы Августо, Анфисо, Макарие, Марие и Агриппино сла́внии.

Сла́ва, глас 6:

Благода́ть Бо́жию невреди́му/ житие́м сохра́ньшии,/ в ме́ру во́зраста исполне́ния Христо́ва дости́гли есте,/ богому́дрии Августо, Анфисо, Макарие, Марие и Агриппино,/ и, я́ко пшени́ца, на ни́ве Росси́йстей возраще́ннии,/ серпо́м муче́ния в Небе́сныя жи́тницы собрани быша./ Те́мже, Бо́гу ны́не предстоя́щи,// моли́те о ве́рою и любо́вию чту́щих вы.

И ны́не, Богоро́дичен: Творе́ц и Изба́витель:

Тропа́рь, глас 5:

Христа́ Го́спода Иису́са ве́рнии учени́цы,/ Це́ркве Росси́йския избра́ннии а́гницы,/ преподо́бнии страстоте́рпицы Августо, Анфисо, Макарие, Марие и Агриппино,/ ле́гкое и́го и я́звы Госпо́дни любо́вию нося́щи,/ ле́ствицею муче́ний/ к Нему́ я́ко Небе́сному Жениху́ востекли есте,/ Его́же моли́те сохрани́ти в благоче́стии лю́ди Росси́йския// и спасти́ ду́ши на́ша.

НА У́ТРЕНИ

По 1-м стихосло́вии седа́лен, глас 3:

Кто не подиви́тся богоразу́мию вашему, досточу́дныя Августо, Анфисо, Макарие, Марие и Агриппино,/ я́ко Го́споду неотсту́пно после́дующи и о спасе́нии души́ твоея́ умоля́ющи,/ кре́пость на гони́тели Це́ркве Ру́сския обрели есте./ Сего́ ра́ди мы ева́нгельски вопие́м вы:/ о же́ны, ве́ра ваша спасе́ вы.

Сла́ва, и ны́не, Богоро́дичен:

Тя, хода́тайствовавшую спасе́ние ро́да на́шего,/ воспева́ем, Богоро́дице Де́во,/ пло́тию бо, от Тебе́ восприя́тою, Сын Твой и Бог наш,/ Кресто́м восприи́м Страсть,/ изба́ви нас от тли, я́ко Человеколю́бец.

По 2-м стихосло́вии седа́лен, глас 4:

В нощи́ гоне́ний на Це́рковь Ру́сскую/ тве́рдым испове́данием ве́ры свещи негаси́мии яви́лися есте, преподо́бнии страстоте́рпицы Августо, Анфисо, Макарие, Марие и Агриппино,/ и день гряду́щаго спасе́ния Оте́честву на́шему возвести́ли есте./ Те́мже вы похвала́ми сла́вными велича́ем.

Сла́ва, и ны́не, Богоро́дичен:

Пресвята́я Де́во, упова́ние христиа́н,/ Бо́га, Его́же родила́ еси́ па́че ума́ и сло́ва,/ непреста́нно моли́ сохрани́ти в Правосла́вии Оте́чество на́ше,/ ве́рою и любо́вию при́сно Тя велича́ющее.

Велича́ние:

Велича́ем вас,/ страстоте́рпицы преподо́бнии Августо, Анфисо, Макарие, Марие и Агриппино,/ и чтим честна́я страда́ния твоя́,/ я́же за Христа́/ во утвержде́ние на Руси́ Правосла́вия// претерпе́ли есте.

Псало́м избра́нный:

1-й лик: Бог нам Прибе́жище и Си́ла, Помо́щник в ско́рбех, обре́тших ны зело́.

2-й лик: Приведу́тся Царю́ де́вы, в весе́лии и ра́довании.

1-й лик: Испове́мся Тебе́ в лю́дех, Го́споди, пою́ Тебе́ во язы́цех.

2-й лик: Мене́ жда́ша гре́шницы погуби́ти мя, свиде́ния Твоя́ разуме́х.

1-й лик: Глаго́лах о свиде́ниих Твои́х пред цари́, и не стыдя́хся.

2-й лик: Обыдо́ша мя пси мно́зи, сонм лука́вых одержа́ша мя.

1-й лик: Обыдо́ша мя, я́ко пче́лы сот, и разгоре́шася, я́ко огнь в те́рнии.

2-й лик: Искуси́л ны еси́, Бо́же, разже́гл ны еси́, я́коже разжиза́ется сребро́.

1-й лик: Аз на ра́ны гото́в: и бых я́звен весь день.

2-й лик: Тебе́ ра́ди умерщвля́емся, вмени́хомся я́ко о́вцы заколе́ния.

По полиеле́и седа́лен, глас 1:

Я́ко жена́ ева́нгельская заква́ску в три ме́ры муки́ вложи́,/ та́ко вы, достохва́льнии, ве́рою Правосла́вною и страда́нием/ трича́стное душ ваших освяти́ли есте:/ ра́зум и́стиною Христо́вою,/ жела́ния во́лею Бо́жиею,/ чу́вствия же любо́вию ко Го́споду,/ и сим на Це́рковь Ру́сскую ополчи́вшияся/ посрами́ли есте, преподобному́ченицы Августо, Анфисо, Макарие, Марие и Агриппино.

Сла́ва, и ны́не, Богоро́дичен:

О Держа́вная Всецари́це,/ преподо́бных наде́ждо, му́чеников кре́посте,/ А́нгелов сла́во, челове́ков покро́ве/ и всего́ ми́ра всемо́щная Засту́пнице,/ изба́ви Це́рковь Ру́сскую вся́каго зла́го обстоя́ния,/ еди́на Чи́стая и Благослове́нная.

Степе́нна, 1-й антифо́н 4-го гла́са. Проки́мен, глас 4: Вся сла́ва дще́ре Царе́вы// внутрь ея́. Стих: Ря́сны златы́ми оде́яна и преиспещре́на. Вся́кое дыха́ние: Ева́нгелие от Матфе́я, зача́ло 104.

По 50-м псалме́ стихи́ра, глас 6:

Днесь неве́сты Христо́вы,/ страстоте́рпицы Августо, Анфисо, Макарие, Марие и Агриппино сла́внии,/ кровьми́ му́ченическими украше́нныя,/ я́ко голуби́цы кро́ткии,/ криле́ поста́ и моли́твы иму́щии,/ в черто́г Небе́снаго Жениха́ возлете́вши,/ с ли́ки святы́х новому́чеников Росси́йских/ Престо́лу Бо́жию предстоят// и сла́вят Преве́чнаго Бо́га.

Кано́н, его́же краегране́сие кроме́ Богоро́дичнов:   
Приведу́тся Царю́ де́вы в след Ея́. Глас 8.

Песнь 1

Ирмо́с: Пои́м Го́сподеви,/ прове́дшему лю́ди Своя́ сквозе́ Чермно́е мо́ре,// я́ко Еди́н сла́вно просла́вися.

Приими́ пе́ние, Августо, Анфисо, Макарие, Марие и Агриппино благосла́вныя,/ цве́те благоуха́ннии Це́ркве Ру́сския,/ от почита́ющих любо́вию по́стническия и му́ченическия по́двиги ваша.

Ре́вностию по Бо́зе/ стремле́ния богоху́льная в Ру́сстей земли́ посрами́ли есте/ и фараони́ты мы́сленныя в мо́ри крове́й ваших потопи́ли есте, сла́внии.

Изсуши́вши посто́м мо́ре стра́стное,/ муче́ния стезю́ безбе́дно прошли есте/ и в Небе́сных селе́ниих водвори́лися есте, Августо, Анфисо, Макарие, Марие и Агриппино богоблаже́ннии.

Богоро́дичен: Тебе́ Предста́тельницу иму́щия, Пречи́стая,/ сла́вныя жены́, посто́м и страда́нием зми́еву держа́ву сокруши́вшия,/ сла́ву Небе́сную обрето́ша.

Песнь 3

Ирмо́с: Ты еси́ утвержде́ние/ притека́ющих к Тебе́, Го́споди,/ Ты еси́ Свет омраче́нных,// и пое́т Тя дух мой.

Ве́ры Правосла́вныя щит восприе́мши/ и оде́ждею целому́дрия обле́кшися, Августо, Анфисо, Макарие, Марие и Агриппино,/ ко́зни диа́вола, на вы устремле́нныя,/ му́жественно отрази́ли есте.

Ева́нгелия испове́дницы и Правосла́вия ревни́тельницы,/ неве́сты чи́стии Христу́ Бо́гу и украше́ние земли́ на́шея яви́лися есте,/ страстоте́рпицы Августо, Анфисо, Макарие, Марие и Агриппино, до́блестнии ма́тери.

До́блественне Бо́гу рабо́тавши,/ плоть распя́ли есте со страстьми́ и похотьми́/ и души́ ваши, Августо, Анфисо, Макарие, Марие и Агриппино,/ любве́ ра́ди Христо́вы не пощади́ли есте.

Богоро́дичен: Тебе́, Богороди́тельнице, предстоя́т честны́я жены́,/ поще́нием кре́пко подвиза́вшияся/ и му́жественне врага́ низложи́вшия.

Седа́лен, глас 4:

Украси́вши ду́ши ваши красото́ю кро́ткаго и молчали́ваго ду́ха,/ тела же я́звами муче́ния удобри́вши,/ Красне́йшему добро́тою, па́че сыно́в челове́ческих, предста́ли есте,/ за Русь многострада́льную моля́щися,/ преподобному́ченицы Августо, Анфисо, Макарие, Марие и Агриппино честныя.

Сла́ва, и ны́не, Богоро́дичен:

От А́нны пра́ведныя процве́тши, Де́во,/ родила́ еси́ Царя́ Христа́ и ра́дость ро́ду челове́ческому дарова́ла еси́./ Сего́ ра́ди рождеству́ Твоему́ сра́дуются благочести́вых жен сосло́вие земли́ на́шея,/ ко́зни гони́телей сла́вно препобеди́вшия.

Песнь 4

Ирмо́с: Услы́шах, Го́споди,/ смотре́ния Твоего́ та́инство,/ разуме́х дела́ Твоя́// и просла́вих Твое́ Божество́.

Ум впери́вши к Бо́гу,/ Амали́ка зломы́сленнаго победи́ли есте моли́твою, Августо, Анфисо, Макарие, Марие и Агриппино,/ и, я́ко му́ченицы сла́внии, страда́ния за Христа́ претерпе́ли есте.

Тве́рдость ве́ры Правосла́вныя показа́вшии, преподобному́ченицы Августо, Анфисо, Макарие, Марие и Агриппино,/ до́блественныя по́двиги поста́ яви́ли есте/ и муче́ния претерпе́ли есте,/ си́лою Креста́ Христо́ва укрепля́еми.

Страсте́й безобра́зия совле́кшися, сла́внии,/ а́нгельский о́браз восприя́ли есте/ и страда́нием Христу́ Бо́гу сочета́лися есте.

Богоро́дичен: Богома́ти Пречи́стая,/ Госпо́дь от Тебе́ неизрече́нно плоть прия́т,/ сего́ ра́ди жен естество́, иногда́ под кля́твою бы́вшее, ны́не возвели́чися.

Песнь 5

Ирмо́с: У́тренююще вопие́м Ти:/ Го́споди, спаси́ ны,/ Ты бо еси́ Бог наш,// ра́зве Тебе́ ино́го не ве́мы.

Я́ко сокро́вище многоце́нное, спасе́ния усе́рдно взыску́ющи, преподо́бнии,/ Христу́ усе́рдно после́довали есте/ и крест муче́ния му́жественне подъя́ли есте.

Ца́рства Небе́снаго возжеле́ли есте, досточу́днии Августо, Анфисо, Макарие, Марие и Агриппино,/ те́мже, ду́ши ваши покая́нием очи́стившии,/ по́двиги страда́ния терпели́вно подъя́ли есте.

А́нгели светоно́снии дивя́щеся терпе́нию вашему, сла́внии мученицы,/ ду́ши ваши, благода́тию освяще́ннии,/ Престо́лу Го́спода вы́шних Сил приведо́ша.

Богоро́дичен: Покро́в и Засту́пницу Тя иму́ща, Всечи́стая,/ жены́ благочести́выя земли́ на́шея во дни безбо́жия не отверго́шася Го́спода,/ оба́че, изгна́ния и бе́дствия му́жественне претерпева́юща,/ непобежде́ны пребы́ша.

Песнь 6

Ирмо́с: Ри́зу мне пода́ждь све́тлу,/ одея́йся све́том, я́ко ри́зою,// Многоми́лостиве, Христе́ Бо́же наш.

Ри́зу пло́ти твоея́ совле́кши воздержа́нием и муче́нием, боголюбе́знии Августо, Анфисо, Макарие, Марие и Агриппино,/ ри́зы спасе́ния от Христа́ Бо́га невестоле́пно восприя́ли есте/ и тем во тьме безбо́жия досточу́дно в стране́ на́шей просия́ли есте.

Ю́зы темни́чныя, глад и гоне́ния/ претерпе́ли есте му́жественне, преподобному́ченицы Августо, Анфисо, Макарие, Марие и Агриппино,/ и тем о́браз ве́ры и благоче́стия Росси́йским жена́м яви́ли есте.

День и нощь простира́ли есте, страстоно́сицы, преподо́бнеи ру́це ваши к Бо́гу,/ Еди́ному могу́щему сохрани́ти Русь в Правосла́вии,/ тем вы ублажа́ем.

Богоро́дичен: Жены́, посто́м и страда́нием Го́споду угоди́вшия,/ егда́ благоче́стие поноше́нию предаде́ся в стране́ на́шей,/ ны́не непреста́нно мо́лятся Сы́ну Твоему́, Пречи́стая,/ да утверди́тся Це́рковь Ру́сская.

Конда́к, глас 4:

Я́ко крини багрянови́днии,/ посреде́ те́рний безбо́жия/ в земне́м Оте́честве вашем процвели есте,/ преподобному́ченицы Августо, Анфисо, Макарие, Марие и Агриппино честныя,/ по́двиги воздержа́ния страда́нием украси́вши,/ востекли есте к Небе́сному Жениху́ Христу́,// И́же увенча́ вы красото́ю сла́вы нетле́нныя.

И́кос:

Ка́ко воспои́м вы, Це́ркве Ру́сския похвало, достоблаже́ннии преподобному́ченицы Августо, Анфисо, Макарие, Марие и Агриппино,/ от ю́ности жите́йская попече́ния отри́нувшии/ и благу́ю часть и еди́ное на потре́бу избра́вшии,/ преподо́бие зако́нным муче́нием запечатле́вшии/ и сего́ ра́ди сподо́бльшиеся храни́ти и испо́лнити сло́во Христа́ Бо́га на́шего,/ И́же увенча́ вы красото́ю сла́вы нетле́нныя.

Песнь 7

Ирмо́с: О́троцы евре́йстии в пещи́/ попра́ша пла́мень дерзнове́нно/ и на ро́су о́гнь преложи́ша, вопию́ще:// благослове́н еси́, Го́споди Бо́же, во ве́ки.

Еле́ем благода́ти огнь любве́ ко Христу́ распала́ющи/ и гоне́ния мучи́телей нивочто́же вменя́ющи,/ бо́дренне огня́ ве́чнаго избе́гли есте/ и к Небе́сному Жениху́ вашему возшли есте, преподобному́ченицы сла́внии.

Вавило́ни дще́ре окая́нныя ме́рзкое порожде́ние,/ безбо́жию хотя́щее преда́ти зе́млю Ру́сскую,/ о ка́мень страда́ния вашего псало́мски разби́ли есте, преподобному́ченицы Августо, Анфисо, Макарие, Марие и Агриппино.

Воздержа́ния росо́ю пла́мень страсте́й погаси́ли есте, многострада́льнии,/ и то́ки крове́й ваших напа́сти богоху́льныя потопи́ли есте,/ о́браз ве́рным лю́дем явля́ющи.

Богоро́дичен: Я́ко Бо́га ро́ждшую пло́тию, Пречи́стая,/ нра́вом благоче́стным чтим Тя непреста́нно,/ вку́пе с честны́ми жена́ми,/ посто́м просия́вшими и страда́ньми врага́ низложи́вшими.

Песнь 8

Ирмо́с: Седмери́цею пещь/ халде́йский мучи́тель/ богочести́вым неи́стовно разжже́,/ си́лою же лу́чшею спасе́ны сия́ ви́дев,/ Творцу́ и Изба́вителю вопия́ше:/ о́троцы, благослови́те,/ свяще́нницы, воспо́йте,// лю́дие, превозноси́те во вся ве́ки.

Спасе́тся жена́ чадоро́дием, веща́ет апо́стол./ Вы же, преподобному́ченицы Августо, Анфисо, Макарие, Марие и Агриппино, мно́гия доброде́тели породи́вшии,/ я́ко лозы плодови́ты, в вертогра́де Це́ркве Ру́сския яви́лися есте/ и страда́ньми вашими вино́ спаси́тельное источи́ли есте/ сла́вящим о вас Христа́ во ве́ки.

Любо́вию Христо́вою уязви́вшися,/ к страда́нию востекли есте,/ распе́нши плоть со страстьми́ и похотьми́, Августо, Анфисо, Макарие, Марие и Агриппино,/ и, свещи душе́вныя неугаси́мы дея́нием храня́щии,/ муче́ние я́ко ве́но Невестокраси́телю душ принесли есте,/ превознося́щи Его́ во ве́ки.

Е́вино преслуша́ние, породи́вшее смерть, при́сно помышля́ющи, достосла́внии Августо, Анфисо, Макарие, Марие и Агриппино,/ пе́рвее возжела́ли есте умре́ти ми́ру в послуша́нии за́поведем Христо́вым,/ последи́ же муче́нием по́хоти пло́ти совлещи́ся./ Тем, на Не́бо возше́дши,/ Тро́ицу Святу́ю благослови́те во ве́ки.

Богоро́дичен: С новому́ченики и испове́дники Росси́йскими, Пречи́стая,/ и все́ми святы́ми жена́ми/ умоли́ Еди́наго во святы́х почива́ющаго/ сохрани́ти зе́млю на́шу, славосло́вящую Тя во вся ве́ки.

Песнь 9

Ирмо́с: Ужасе́ся о сем Не́бо,/ и земли́ удиви́шася концы́,/ я́ко Бог яви́ся челове́ком пло́тски/ и чре́во Твое́ бысть простра́ннейшее Небе́с./ Тем Тя, Богоро́дицу,// А́нгелов и челове́к чинонача́лия велича́ют.

Да́ры Христу́ любо́вию принесли есте, преподобному́ченицы Августо, Анфисо, Макарие, Марие и Агриппино,/ моли́тву я́ко зла́то, поще́ние я́ко лива́н и страда́ние я́ко сми́рну./ Тем вы благоче́стно велича́ем.

Еле́ем целому́дрия и кро́вию страда́ния преукраше́ны,/ вси добри яви́лися есте/ и Еди́ному де́вственному Жениху́ обручи́лися есте./ Его́же моли́те спасти́ся почита́ющим па́мять вашу, преподобному́ченицы сла́внии.

Я́ко го́рлицы пустыннолю́бная, превита́ющии в Го́рний Сио́н,/ ве́рою Правосла́вною от се́ти ловя́щих изба́вилися есте, страда́лицы честныя,/ ви́димых и неви́димых враг посрами́вшии./ Те́мже вы ку́пно с а́нгельскими ли́ки почита́ем.

Богоро́дичен: Тебе́, Всепе́тую Влады́чицу,/ я́ко Всецари́цу, Христу́ Царю́ предстоя́щую,/ вку́пе с преподобному́ченицами Августой, Анфисой, Макарией, Марией и Агриппиной досто́йно велича́ем.

Свети́лен:

Ду́хом просвеща́еми, преподобному́ченицы Августо, Анфисо, Макарие, Марие и Агриппино,/ испове́данием Христа́ возсия́ли есте в Це́ркви Ру́сстей./ Сего́ ра́ди све́том Небе́сным чту́щия вы озари́те, всехва́льнии.

Сла́ва, и ны́не, Богоро́дичен:

Вои́стину, Богоро́дице, Тя благода́рственне велича́ем,/ Ты бо еси́ Ма́ти ро́да христиа́нскаго и Храни́тельница уде́ла Твоего́, Це́ркве Росси́йския,/ и возгла́вие ли́ка преподобному́чениц.

На хвали́тех стихи́ры, глас 8.

Подо́бен: О, пресла́внаго чудесе́:

О страстоте́рпицы Августо, Анфисо, Макарие, Марие и Агриппино,/ вы все житие́ ваше вве́ргли есте/ в сокро́вищницу Це́ркве Ру́сския,/ я́ко вдови́ца две ле́пте,/ воздержа́нием и страда́нием,/ моли́твою и чистото́ю,/ помышля́ющии, я́ко лу́чши пра́веднику ма́лая,/ па́че бога́тства мно́га гре́шному,// и ны́не, я́ко му́дрии де́вы, восхваля́еши Го́спода.

О, пресла́внаго чудесе́!/ Ве́рою иногда́ кровоточи́вая жена́/ воскри́лию ри́зы Христо́вы прикосну́ся,/ и а́бие ста́ша то́цы кро́ве ея́,/ вы же, честнии, криле́ кре́стнеи восприе́мшии,/ кровьми́ вашими, за Христа́ излива́емыми,/ тече́ние безбо́жия в земли́ Ру́сстей посрами́ли есте,/ и я́ко жены, лю́бящии Го́спода,// досто́йно похваля́етеся.

Ми́ру уме́ршия изволе́нием/ и пло́ти за Христа́ не пощаде́вшия/ Человеколю́бец Госпо́дь воздви́же вас,/ я́ко дщерь Иаи́рову,/ к Небе́сней жи́зни и безсме́ртней трапе́зе,/ сла́внии преподобному́ченицы Августо, Анфисо, Макарие, Марие и Агриппино,/ и ны́не в Це́ркви Ру́сстей,/ я́ко во врате́х Иерусали́ма дще́ри Сио́ни,// о вас хвалы́ Ему́ возсыла́ем.

Сла́ва, глас 4:

Сле́зы по́стническия и ми́ро крове́й/ мно́гою ве́рою и любо́вию Христу́ принесли есте,/ преподобному́ченицы всечестнии,/ и ны́не дерзнове́ние и́муще/ моли́те о проще́нии грехо́в наро́да Ру́сскаго,/ прося́щи Правосла́вней Це́ркви утвержде́ния,/ Оте́честву на́шему благостоя́ния// и всем лю́дем ве́лия ми́лости.

И ны́не, Богоро́дичен, глас то́йже:

При́зри на моле́ния Твои́х раб, Всенепоро́чная,/ вся́кия ско́рби избавля́ющи зе́млю Ру́сскую,/ дом Твой нарече́нную/ и кровьми́ новому́ченик и испове́дник освяще́нную./ Да не постыди́мся, Влады́чице Держа́вная, Тя призыва́ющии,/ всех правосла́вных по́моще,/ ра́досте и покро́ве// и спасе́ние душ на́ших.

Славосло́вие вели́кое. И отпу́ст.

НА ЛИТУРГИ́И

Блаже́нна от кано́на, пе́снь 3-я и 6-я.

Проки́мен, глас 4: Бо́же, дще́ри царе́й// в че́сти Твое́й. Стих: Приведу́тся Царю́ де́вы в след Ея́.

Апо́стол к Кори́нфяном, зача́ло 181.

Аллилу́ия, глас 1: И́скренния Ея́ приведу́тся Тебе́. Стих: Приведу́тся в весе́лии и ра́довании, введу́тся в храм Царе́в.

Ева́нгелие от Луки́, зача́ло 33.

Прича́стен: В па́мять ве́чную бу́дет пра́ведник:

Моли́тва

О всехва́льнии преподобному́ченицы Августо, Анфисо, Макарие, Марие и Агриппино, кро́ткие Христо́ва а́гницы, земли́ Росси́йския цве́ти благоуха́ннии, избра́ннии, непоро́чнии и до́брии в жена́х! Вы любо́вию после́довали есте Христу́, благо́е и́го за́поведей Его́ терпели́во подъе́мши и я́звы Его́ преподо́бием нося́щи; во дни же гоне́ний на Це́рковь Ру́сскую му́жественне во испове́дании Правосла́вныя ве́ры пребыли есте и, житие́ мона́шеское по́двигом муче́ния увенча́вшии, в черто́г Небе́снаго Жениха́ возшли есте. Те́мже мо́лим вы, сла́внии в жена́х му́ченицы: моли́те Це́ркви на́шей в ми́ре и благоде́нствии пребыва́ти, держа́ве же Росси́йстей непоколеби́мей в Правосла́вии и ми́ре сохрани́тися и всех враго́в сокруши́ти; жена́м, по́двиг и́ночества воприи́мшим, во благоче́стии и послуша́ниих мона́шеских укрепи́тися, в ре́вности по Бо́зе не оскудева́ти и неро́потным, бо́дренным и благода́рным всегда́ бы́ти; нам же, любо́вию вы почита́ющим, испроси́те вре́мя на покая́ние, тве́рдость во испове́дании ве́ры и́стинныя, заступле́ние от ко́зней вра́жиих и на Стра́шнем Суде́ предстоя́ние одесну́ю Го́спода на́шего Иису́са Христа́, Ему́же со Отце́м и Святы́м Ду́хом подоба́ет вся́кая сла́ва, честь и поклоне́ние, ны́не и при́сно, и во ве́ки веко́в. Ами́нь.